Brad Binder tweede in JapanBrad Binder het tweede in die Japannese MotoGP geëindig. (Foto: Toshifumi Kitamura/AFP) Die ys is gebreek! Suid-Afrika se Brad Binder (Red Bull KTM) het Sondagoggend op Twin Ring Motegi in Japan gewys dat as hy ŉ goeie wegspringposisie het, kan hy ŉ MotoGP wen. Binder, wat die eerste keer in sy MotoGP-loopbaan in die voorste wegspringry was, het tweede in die Japannese MotoGP geëindig nadat hy weer meesterlik gejaag het. Binder, wat aan die einde van die eerste ronde voor was, is deur die uiteindelike wenner, Jack Miller (Ducati Lenovo), en Jorge Martin (Pramac Ducati) verbygesteek, maar hy het sy bestendigheid, durf en waagmoed getoon toe hy Martin kort voor die einde verbygesteek het om die tweede plek op die podium los te jaag. Die MotoGP is deur Miller gewen, wat slegs sy vierde oorwinning in MotoGP was. Binder was tweede, Martin derde, Marc Marquez (Repsol Honda) vierde, Miguel Oliveira (Red Bull KTM) vyfde en Luca Marini (Mooney VR46 Ducati) sesde. Die huidige wêreldkampioen, Fabio Quartararo (Monster Yamaha), het steeds aan sy voorsprong op die puntelys geklou nadat een van sy grootste teenstanders, Francesco Bagnaia (Ducati), in die laaste ronde geval het toe hy Quartararo probeer verbysteek het. Brad Binder se jonger broer Darryn het met 11 rondes oor geval en kon nie die MotoGP voltooi nie. Quartararo (219 punte) is met vier renne oor, in die eerste posisie op die kampioenskapspunteleer, gevolg deur Bagnaia (201) en Aleix Espargaro (Aprilia Racing) op 194. Espargaro het voor die wegspring tegniese probleme ondervind en het vanuit die kuipelaan weggespring. Hy kon nooit daarvan herstel nie en het 16de geëindig. Binder (148) is sesde op die puntelys. Hy was ook tweede in vanjaar se openingsren in Doha, Katar, maar weens verskeie swak kwalifiseringstye, kon hy nie op sy werklike waarde voortbou nie.